1.Įvadas

Sėkmingas Investicijų plano Europai įgyvendinimas, skiriant finansavimą projektams, kuriais kuriama Europos ekonomikos pridėtinė vertė, iš dalies priklauso nuo bendro ES ir jos valstybių narių gebėjimo šalinti tarpvalstybinių investicijų kliūtis. Todėl pagal Investicijų plano trečiąjį ramstį, kuriuo daugiausia dėmesio skiriama investicijų kliūtims šalinti, Komisija yra įsipareigojusi spartinti kapitalo rinkų sąjungos (KRS) kūrimą.

Kuriant integruotas finansų rinkas, kurios sudarys KRS, ne tik turi būti priimami svarbūs sprendimai ES lygmeniu, bet kiekviena valstybė narė taip pat turi aiškiai įsipareigoti šalinti nacionalines kliūtis. Norint sukurti aiškią, nuspėjamą ir stabilią aplinką, kurioje bus sudarytos sąlygos daugiau investuoti ir veiksmingiau paskirstyti kapitalą, ir galiausiai bus skatinamas verslo ir infrastruktūros finansavimas, reikia imtis veiksmų nacionaliniu lygmeniu.

Reaguodamos į 2015 m. birželio mėn. ECOFIN tarybos raginimą, Komisija ir valstybių narių atstovų ekspertų grupė, stebint Europos Parlamentui, bendradarbiauja siekdamos surinkti informaciją apie nacionalines tarpvalstybinių kapitalo srautų kliūtis ir nustatyti geriausius būdus pašalinti tas kliūtis, kurios nėra pateisinamos viešuoju interesu arba yra neproporcingos. Šiuo bendradarbiavimu siekiama parengti bendras veiksmų gaires šioms kliūtims pašalinti, kurios papildytų kitas iniciatyvas dėl esamų investicijų kliūčių, Komisijos nustatytų vykdant Europos semestro procedūrą ir atliekant su KRS susijusį darbą, kuriuo siekiama plėsti kapitalo rinkas, pasinaudojant Paramos struktūrinėms reformoms tarnybos (SRSS) teikiama pagalba.

Komisija mano, kad šis bendradarbiavimu grindžiamas darbo su valstybėmis narėmis metodas, kurį taikant remiamasi abipusiu nacionalinių reikalavimų vertinimu, tarpusavio vertinimais ir geriausios patirties mainais, gali būti labai naudingas. Atsižvelgdama į tai, ekspertų grupė pradėjo darbą, visų pirma siekdama šalinti su nacionaline kompetencija susijusias kliūtis, atrinktas remiantis valstybių narių pateikta informacija ir suinteresuotųjų subjektų atsakymais į įvairias su KRS susijusias konsultacijas. Šioje ataskaitoje Komisija aiškina teisinę padėtį valstybėse narėse remdamasi turimais įrodymais ir informacija. 2017 m. vasario 27 d. Komisija priėmė pirmąją šios ataskaitos versiją ir vėliau jai buvo pranešta apie kai kuriuos netikslumus, daugiausia dėl neišsamios arba prieštaringos informacijos. Todėl ji nusprendė priimti šią patikslintą ataskaitos versiją.

Pirmosios ekspertų grupės nustatytos kliūtys – tai problemos, trukdančios investuotojams vykdyti tarpvalstybines operacijas viso investicijų ciklo laikotarpiu. Šioje ataskaitoje skiriamos ex ante kliūtys (jas, svarstant galimybę vykdyti tarpvalstybinę veiklą, investuotojams reikia pašalinti nedelsiant), in itinere kliūtys (dėl jų investuotojai atgrasomi nuo pastangų toliau vykdyti ar plėsti savo tarpvalstybinę veiklą) ir ex post kliūtys (dėl jų kyla sunkumų investavimo proceso pabaigoje).

Kiekvienas iš šių aspektų šioje ataskaitoje apibūdinamas remiantis ekspertų grupės diskusijomis ir siūloma, kokių veiksmų imtis toliau; tai nereiškia, kad kiekvienu klausimu valstybės narės būtinai pasiekė sutarimą. Komisija tikisi, kad valstybės narės sutars dėl pasiūlytų veiksmų gairių ir imsis atitinkamų veiksmų. Komisija ketina stebėti veiksmų gairių įgyvendinimą ir, toliau bendradarbiaudama su valstybėmis narėmis siekiant surinkti išsamią ir atnaujintą informaciją, ragina ekspertų grupę nustatyti ir kitas kliūtis su KRS susijusiose srityse. Komisijos nuomone, veiksmų gairės yra kintantis dokumentas ir jį nuolat reikės atnaujinti įtraukiant papildomus su kliūčių, kurios gali būti nustatytos antrajame etape, šalinimu susijusius veiksmus, kurie turės būti įgyvendinti iki 2019 m.

2.Ex ante kliūtys

2.1.Tarpvalstybinio investicinių fondų vienetų platinimo kliūtys

Atsižvelgiant į tai, kad 80 proc. kolektyvinio investavimo į perleidžiamus vertybinius popierius subjektų (KIPVPS) ir 40 proc. alternatyvaus investavimo fondų (AIF) vienetų platinama tarpvalstybiniu mastu, galima teigti, kad, sukūrus ES prekybos pasą, prisidėta prie sėkmingos tarpvalstybinės rinkos sukūrimo. Tačiau investicinių fondų vienetų platinimas tebėra geografiškai ribotas. Trečdalis visų tarpvalstybiniu mastu platinamų fondų vienetų parduodami tik dar vienoje valstybėje narėje, o kitas trečdalis – ne daugiau kaip keturiose kitose valstybėse narėse. Priežastys gali būti atskirose valstybėse narėse sutelkti fondų vienetų platinimo kanalai, kultūriniai ypatumai ir paskatų konkuruoti tarpvalstybiniu mastu stoka. Tačiau atsakymuose į įvairias konsultacijas taip pat minimi papildomi nacionaliniai reikalavimai, valstybių narių nustatyti perkeliant AIFV direktyvą ir KIPVPS direktyvą į nacionalinę teisę.

Šioje srityje dirbanti ekspertų grupė daugiausia dėmesio skiria kliūtims, atsirandančioms taikant nacionalinės teisės aktų nuostatas ar metodus, nustatyti ir šalinti. Be to, atsižvelgdama į ES lygmens veiksmų poreikį, Komisija surengė viešas konsultacijas dėl kliūčių, trukdančių tarpvalstybiniu mastu platinti investicinių fondų vienetus, kurioje taip pat svarstomi šie klausimai. Vėliau, remiantis Komisijos konsultacijomis, bus paskelbti tolesni veiksmai, kuriuos įgyvendinant bus atsižvelgta į šią ataskaitą.

2.1.1.Platinimo reikalavimai

Kelios valstybės narės nurodė, kad dideli nacionalinių taisyklių skirtumai ir skirtingi priežiūros metodai buvo didelė kliūtis, trukdanti užtikrinti, kad turto valdymo sektoriuje būtų galima visiškai veiksmingai naudotis ES prekybos pasu.

Teisinis neapibrėžtumas yra ypač didelis:

i) labai ankstyvuose fondo gyvavimo ciklo etapuose, pvz., etape iki jo veiklos pradžios, kai turto valdytojams gali prireikti ištirti galimų investuotojų pasirengimą investuoti ir

ii) fondui pradėjus veikti, kai į fondo valdytojus gali kreiptis galimi klientai.

Valdymo bendrovės patiria išlaidas, susijusias su tyrimų atlikimu ir individualios nacionalinės platinimo, finansinio pobūdžio reklamos bei vartotojų apsaugos tvarkos laikymusi, taip pat su daug laiko atimančiais vertimais ir reikalingais platinimo medžiagos pakeitimais.

Siekdamos didesnio aiškumo, valstybės narės ekspertų grupės posėdžiuose taip pat aptarė, ar išankstinis platinimas galimiems profesionaliems klientams arba šių klientų pateikiamas prašymas parduoti nesiūlytus investicinius vienetus galėtų būti nelaikomas fondų investicinių vienetų ar akcijų „platinimu“ ir ar atitinkamai šiems veiksmams galėtų būti netaikomi nacionaliniai platinimo reikalavimai.

Ekspertų grupės nuomone, išankstinis platinimas turėtų apimti atvejus, kai, nesant jokių pasirašymo variantų, ribotam skaičiui galimų profesionalių klientų pateikiami fondo dokumentų projektai, bet ne pasirašyti skirti dokumentai.